b'\n_START_ARTICLE_\nEdelm\xc3\xb8ll\n_START_SECTION_\nUtseende\n_START_PARAGRAPH_\nSm\xc3\xa5 (de nordiske artene har vingespenn 8 \xe2\x80\x93 20 mm), slanke sommerfugler med lange, tr\xc3\xa5dformede antenner, vanligvis brokete farget. Noen arter har tre par kraftige tufser av oppst\xc3\xa5ende skjell p\xc3\xa5 forvingene som st\xc3\xa5r opp som "vorter" n\xc3\xa5r sommerfuglen hviler. Kroppen er vanligvis ganske slank, hodet forholdsvis bredt med lange, oppoverb\xc3\xb8yde labialpalper, disse ofte tett kledt med utst\xc3\xa5ende h\xc3\xa5r p\xc3\xa5 de innerste leddene. Antennene er tr\xc3\xa5dformede og lange, fra litt kortere enn forvingene til lengre enn hele kroppen. De ytterste leddene er ofte hvite, kontrasterende mot de innerste, m\xc3\xb8rke leddene. Forvingene er avlange og slanke, tilspissede ytterst med lange h\xc3\xa5rfrynser, vanligvis livlig fargede i r\xc3\xb8dt, gult, brunt og svart. Bakvingene er smale med lange h\xc3\xa5rfrynser. Beina er middels lange, med markerte sporer.\n_START_SECTION_\nLevevis\n_START_PARAGRAPH_\nEdelm\xc3\xb8llenes larver utvikler seg p\xc3\xa5 busker og l\xc3\xb8vtr\xc3\xa6r, under bark, i knopper eller i frukter. For eksempel borer artene i slekten Chrysoclista under barken p\xc3\xa5 l\xc3\xb8vtr\xc3\xa6r. Artene i slekten Agonoxena (=Agonoxenidae i snever forstand) er knyttet til palmer. Et spesielt trekk ved denne familien er at m\xc3\xb8llene sjelden flyr, de unnviker heller en fare ved \xc3\xa5 l\xc3\xb8pe bort med vingene tett foldet rundt kroppen._NEWLINE_I Norge er familien sjelden og tre av de fire artene som er registrert her i landet blir vurdert som truede.\n_START_SECTION_\nSkadedyr\n_START_PARAGRAPH_\nNoen av artene kan gj\xc3\xb8re en del skade, s\xc3\xa6rlig Agonoxena-artene p\xc3\xa5 kokospalme, Beteln\xc3\xb8ttpalme og ulike palmer som er plantet som parktr\xc3\xa6r. Larvenes boringer kan f\xc3\xa5 palmene til \xc3\xa5 visne. Enkelte andre arter kan ogs\xc3\xa5 gj\xc3\xb8re skade p\xc3\xa5 frukt- eller parktr\xc3\xa6r, blant annet p\xc3\xa5 lind.'